[388A] །།རྒྱ་གར་སྐད་དུ། ཨཱ་ཊཱ་ནཱ་ཊི་ཡ་སཱུ་ཏྲ། བོད་སྐད་དུ་ལྕང་ལོ་ཅན་གྱི་ཕོ་བྲང་གི་
མདོ། འཕགས་པ་དཀོན་མཆོག་གསུམ་ལ་གུས་པས་ཕྱག་འཚལ་ལོ། །འདི་སྐད་བདག་གིས་ཐོས་པའི་དུས་གཅིག་ན། བཅོམ་ལྡན་འདས་རྒྱལ་པོའི་ཁབ་བྱ་རྒོད་ཕུང་
པོའི་རི་ལ་བཞུགས་སོ། །དེ་ནས་རྒྱལ་པོ་ཆེན་པོ་བཞི་པོ་གནོད་སྦྱིན་མང་པོའི་སྡེ་དང། དྲི་ཟ་མང་པོའི་སྡེ་དང། གྲུལ་བུམ་གྱི་སྡེ་མང་པོ་དང། ཀླུའི་སྡེ་མང་པོ་རྣམས་ཕྱོགས་

[388B] །ཕྱོགས་བཞིར་ཚན་ཚན་དུ་གནས་སོ། །ཕྱོགས་བཞི་སྐྱོབ་ཅིང་གནས་སོ། །མཚན་མོ་འོངས་ཏེ། ཁ་དོག་སྣ་ཚོགས་པ་ཅན་གྱིས་བྱ་རྒོད་ཕུང་པོའི་རི་འབའ་
ཞིག་སྣང་བར་བྱས་ཏེ། བཅོམ་ལྡན་འདས་ག་ལ་བ་དེར་སོང་ནས་བཅོམ་ལྡན་འདས་ལ་ཕྱག་བྱས་ནས་ཕྱོགས་གཅིག་ཏུ་འཁོད་དོ། །གནོད་སྦྱིན་དེ་རྣམས་ལས་ཀྱང། གང་ལ་
ལས་བཅོམ་ལྡན་འདས་ལ་ཕྱག་བྱས་ནས་ཕྱོགས་གཅིག་ཏུ་འཁོད་དོ་།གང་སུ་དག་གིས་བཅོམ་ལྡན་འདས་ལ་བསྙུན་གསོལ་ཏེ། བསྙུན་གསོལ་ནས། ཇི་ལྟར་སྙིང་པོ་དང། སྙིང་
པོ་མེད་པའི་གཏམ་འདྲི་ཞིང་ཕྱོགས་གཅིག་ཏུ་འཁོད་དོ། །གང་སུ་དག་གིས་བཅོམ་ལྡན་འདས་ལ་ཐལ་མོ་སྦྱར་བའི་ཕྱག་བྱས་ནས་ཕྱོགས་གཅིག་ཏུ་འཁོད་དོ། །གང་སུ་དག་གིས་
མིང་དང་རིགས་སྤྱོད་ཅིང་ཕྱོགས་གཅིག་ཏུ་འཁོད་དོ། །གང་སུ་དག་ཅང་མི་སྨྲ་བར་ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས་དེ་ནས་རྒྱལ་པོ་ཆེན་པོ་རྣམ་ཐོས་ཀྱི་
བུས༑ བཅོམ་ལྡན་འདས་ལ་འདི་སྐད་ཅེས་གསོལ་ཏོ། །གནོད་སྦྱིན་མ་རུངས་པ་གང་ལ་ལ་ཞིག་བཅོམ་ལྡན་འདས་ལ་མ་དད་པར་གྱུར་ཏོ་།གནོད་སྦྱིན་མ་རུངས་པ་གང་ལ་ལ་
ཞིག་བཅོམ་ལྡན་འདས་ལ་དད་པར་གྱུར་ཏོ། །གནོད་སྦྱིན་འབྲིང་པོ་གང་ལ་ལ་ཞིག་བཙུན་པ་བཅོམ་ལྡན་འདས་ལམ་དད་པར་གྱུར་ཏོ་།གནོད་སྦྱིན་འབྲིང་པོ་གང་ལ་ལ་ཞིག་

[389A]༄༅། །བཙུན་པ་བཅོམ་ལྡན་འདས་ལ་དད་པར་གྱུར་ཏོ། །གནོད་སྦྱིན་དམན་པ་གང་ལ་ལ་ཞིག་བཙུན་པ་བཅོམ་ལྡན་འདས་ལ་མ་དད་པར་གྱུར་ཏོ། །
གནོད་སྦྱིན་དམན་པ་གང་ལ་ལ་ཞིག་བཙུན་པ་བཅོམ་ལྡན་འདས་ལ་དད་པར་གྱུར་ཏོ། །གནོད་སྦྱིན་གང་ལ་ལ་ཞིག་བཙུན་པ་བཅོམ་ལྡན་འདས་ལ་མ་དད་པར་གྱུར་པའི་
རྒྱུ་གང་ལགས། བཙུན་པ་བཅོམ་ལྡན་འདས་ཀྱིས་སྲོག་གཅོད་པ་སྤོང་བའི་ཆོས་བསྟན་པ་དང། མ་བྱིན་བར་ལེན་པ་སྤོང་བའི་ཆོས་བསྟན་པ་དང། འདོད་པ་ལོག་པར་
སྤྱོད་པ་སྤོང་བའི་ཆོས་བསྟན་པ་དང། བརྫུན་དུ་སྨྲ་བ་སྦོང་བའི་ཆོས་བསྟན་པ་དང། མྱོས་བར་འགྱུར་བའི་ཆང་གི་བཏུང་བ་སྤོང་བའི་ཆོས་བསྟན་པ་མཛད་ལ། གནོད་སྦྱིན་
གང་དེ་རྣམས་སྲོག་གཅོད་པ་སྤོང་བ་ལ་མི་དགའ་བར་གྱུར་བ་དང་མ་བྱིན་པར་ལེན་པ་སྤོང་བ་ལ་མི་དགའ་བར་གྱུར་པ་དང། འདོད་པ་ལོག་པར་སྤྱོད་པ་སྤོང་བ་ལ་མི་
དགའ་བར་གྱུར་པ་དང། བརྫུན་དུ་སྨྲ་བ་སྤོང་བ་ལ་མི་དགའ་བར་གྱུར་པ་དང། མྱོས་བར་འགྱུར་བའི་ཆང་གི་བཏུང་བ་སྤོང་བ་ལ་མི་དགའ་བར་གྱུར་པས། དེ་རྣམས་ལ་
མི་དགའ་ཞིང་མི་འདོད་པར་གྱུར་ཏོ། །བཙུན་པ་བཅོམ་ལྡན་འདས་ཀྱི་ཉན་ཐོས་ཇི་སྙེད་ཡོད་པ་རྣམས་འབྲོག་དགོན་པའི་ལམ་དུ་ཞུགས་ནས་ཉལ་བ་དང། འདུག་པ་ལ་

[389B] །སྒྲ་མེད་ཅིང་དབྱངས་མེད་པར་དབེན་པར་གནས་ཤིང་འདུ་འཛིའི་འཚེ་བ་མེད་དོ། །སོ་སོར་དགེ་སྦྱོང་རྣམས་མཐུན་པར་གནས་སོ། །དེ་ན་གནོད་སྦྱིན་མ་རུངས་པ་རྣམས་
ཀྱི་གནས་ཡོད་དོ། །གང་ཞིག་གིས་བཅོམ་ལྡན་འདས་ཀྱི་གསུང་རབ་ལ་མ་དད་པར་གྱུར་ཏེ། དེ་རྣམས་དད་པར་བྱ་བའི་ཕྱིར་བཙུན་པ་བཅོམ་ལྡན་འདས་ལ་བསླབ་པར་བྱ་སྟེ་
ལྕང་ལོ་ཅན་གྱི་ཕོ་བྲང་གིས་བསྲུང་དུ་གསོལ། དགེ་སློང་ངམ་དགེ་སློང་མའམ། དགེ་བསྙེན་ནམ། དགེ་བསྙེན་མ་རྣམས་ལ་བསྲུང་བ་དང། སྦ་བ་དང། འཚེ་བ་མེད་པ་དང་
བདེ་བ་དང། ལེགས་པར་གནས་སོ། །བཅོམ་ལྡན་འདས་ཀྱིས་ཅང་མི་གསུང་བའི་ཚུལ་གྱིས་གནང་ངོ། །དེ་ནས་རྒྱལ་པོ་ཆེན་པོ་རྣམ་ཐོས་ཀྱི་བུས་བཅོམ་ལྡན་འདས་ཀྱིས་གནང་བ་
ཤེས་ཏེ། དེའི་ཚེ་འདི་ལྟར་ལྕང་ལོ་ཅན་གྱི་ཕོ་བྲང་གིས་སྲུངས་ཤིག་ཅེས་གསོལ་ཏོ། །སྤྱན་ལྡན་དཔལ་དང་ལྡན་པ་ཡི། །རྣམ་པར་གཟིགས་ལ་ཕྱག་འཚལ་ལོ། །འབྱུང་པོ་རྣམས་
ལ་བརྩེ་བ་ཡི། །གཙུག་ཏོར་ཅན་ལའང་ཕྱག་འཚལ་ལོ། །མགོན་མེད་རྣམས་ལ་གདུང་བ་ཡི། །ཐམས་ཅད་སྐྱོབ་ལ་ཕྱག་འཚལ་ལོ། །བདུད་ཀྱི་སྡེ་རྣམས་འཇོམས་པ་ཡི། །འཁོར་
བ་འཇིག་ལ་ཕྱག་འཚལ་ལོ། །བྲམ་ཟེ་དཔལ་དང་ལྡན་པ་ཡི། །གསེར་ཐུབ་ལ་ནི་ཕྱག་འཚལ་ལོ། །སེམས་ཅན་རྣམ་གྲོལ་མཛད་པ་ཡི། །འོད་སྲུང་ལ་ནི་ཕྱག་འཚལ་ལོ། །

[390A]༄༅། །ཤཱཀྱའི་སྲས་ནི་དབལ་དང་ལྡན། །ཉི་མའི་རྒྱུད་ལ་ཕྱག་འཚལ་ལོ། །སྡུག་བསྔལ་ཀུན་ལས་སྒྲོལ་མཛད་བ། །གང་ཞིག་ཆོས་ནི་རབ་སྟོན་མཛད། །
གང་ཡང་འཇིག་རྟེན་པར་གྱུར་པ། །ཇི་ལྟ་བ་བཞིན་གཟིགས་གྱུར་བའི། །དེ་རྣམས་ལ་ནི་ཕྲམ་མེད། །འཇིགས་པ་མེད་པ་ཆེན་པོའོ་།གང་ཞིག་གཽ་ཏམ་ཕྱག་བྱེད་པ། །ལྷ་དང་མི་
ལ་ཕན་པ་ཡིན། །རིག་པ་དང་ནི་ཞབས་སུ་ལྡན། །འཇིགས་པ་མེད་པ་ཆེན་པོ་སྟེ། །ཉི་མའི་དཀྱིལ་འཁོར་ཆེན་པོ་ནི། །གང་ཞིག་ཏུ་ནི་ནུབ་ཅིང་འཆར། །གང་དུ་ཉི་མ་ནུབ་གྱུར་པ། །
དེ་ནི་མཚན་མོར་འགྱུར་བ་ཡིན། །གང་དུ་ཉི་མ་ཤར་གྱུར་པ། །དེ་ནི་ཉིན་མོ་ཞེས་བརྗོད་དོ། །གཏིང་ནི་ཟབ་བའི་རྒྱ་མཚོ་ཡི། །དེ་ནི་ཆུ་ཡི་བཅུད་བཟང་ངོ། །དེ་ལྟར་དེར་ནི་སྐྱེས་
གྱུར་པའི། །རྒྱ་མཚོའི་ཆུ་ཡི་བཅུད་བཞིན་ནོ། །འདིར་ནི་ཤར་གྱི་ཕྱོགས་ཀྱི་ནི། །སྐྱེ་བོ་རྣམས་ལ་འདི་བརྗོད་དེ། །དེ་ཡི་ཕྱོགས་ནི་ཀུན་སྐྱོང་བའི། །རྒྱལ་པོ་ཆེན་པོ་གྲགས་ཆེན་
ལྡན༑ ༑དྲི་ཟ་རྣམས་ཀྱི་བདག་པོ་སྟེ། །མིང་ནི་རྒྱལ་པོ་ཡུལ་འཁོར་སྐྱོང། །དྲི་ཟ་འཁོར་དང་བཅས་པ་ནི། །གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་
ནི་གཅིག་ཏུ་ཐོས་པ་སྟེ། །དབང་ངོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ་དེ་ཡང་སངས་རྒྱས་མཐོང་བ་དང་།ཉི་མའི་གཉན་གྱི་སངས་རྒྱས་ནི། །འཇིགས་དང་

[390B] །ཐག་རིང་ནས་ནི་ཕྱག་བགྱིའོ། །སྐྱེས་བུ་ཅང་མཁྱེན་ཁྱེད་ཕྱག་འཚལ༑ ༑སྐྱེས་བུ་མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་
ཁྱོད་ཕྱག་འཚལ། །རྟག་ཏུ་འདི་ནི་ཉན་པའོ། །དེ་ཕྱིར་དེ་ལྟར་འདི་བརྗོད་དོ། །རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་
རྒྱས་གཽ་ཏམ་ཕྱག་འཚལ་ལོ། །གང་ཡང་ཡི་དྭགས་རྗོད་བྱེད་པ་།ཕྲ་མ་རྒྱབ་ཀྱི་ཤ་ཅན་དང། །སྲོག་གཅོད་པ་ལ་ཆགས་པ་དང་།སྐྱེ་བོ་མ་ལུས་འཇོམས་པའོ། །འདིར་ནི་ལྷོ་ཡི་ཕྱོགས་
གནས་པའི། །སྐྱེ་བོ་རྣམས་ལ་འདི་སྐད་བརྗོད། །དེ་ཡི་གནས་ནི་ཡོངས་སྐྱོང་བ། །རྒྱལ་པོ་ཆེན་པོ་གྲགས་ལྡན་པ། །གྲུལ་བུམ་རྣམས་ཀྱི་བདག་པོ་སྟེ། །མིང་ནི་འཕགས་སྐྱེས་པོ་ཞེས་
བྱ༑ ༑གྲུལ་བུམ་འཁོར་དང་བཅས་པ་ནི། །གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་
དགུ་བཅུ་རྩ་གཅིག་གོ་དེ་ཡང་སངས་རྒྱས་མཐོང་བ་དང། །ཉི་མའི་རྒྱུད་ཀྱིས་སངས་རྒྱས་ནི། །འཇིགས་དང་བྲལ་བ་ཆེན་པོ་ལ་།ཐག་རིང་ནས་ནི་ཕྱག་བགྱིའོ། །སྐྱེས་བུ་ཅང་མཁྱེན་
ཁྱེད་ཕྱག་འཚལ། །སྐྱེས་བུ་མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་ནི་ཉན་པའོ། །དེ་ཕྱིར་དེ་ལྟར་འདི་བརྗོད་

[391A]༄༅། །དེ། །རྒྱལ་བ་གཽ་ཏམ་ཕྱག་གྱིས་ཤིག། རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་རྒྱས་གཽ་ཏམ་ཕྱག་འཚལ་ལོ། །ཉི་མའི་
དཀྱིལ་འཁོར་ཆེན་པོ་ནི། །གང་ནས་གང་དུ་ཤར་གྱུར་པ། །དེར་ནི་ཉིན་མོར་འགྱུར་བ་སྟེ། །ཉིན་མོ་ཞེས་ནི་བརྗོད་པ་ཡིན། །གང་དུ་ཉི་མ་ནུབ་གྱུར་པ། །དེ་ནི་མཚན་མོར་
རྗོད་པར་བྱེད། །གཏིང་ནི་ཟབ་པའི་རྒྱ་མཚོ་ཡི། །དེ་ཡི་ཆུ་ནི་བཅུད་བཟང་ངོ། །དེ་ལྟར་དེར་ནི་སྐྱེས་གྱུར་པའི། །རྒྱ་མཚོའི་ཆུ་ཡི་བཅུད་བཞིན་ནོ། །འདིར་ནི་ནུབ་ཀྱི་ཕྱོགས་ཀྱི་ནི།།
སྐྱེ་བོ་རྣམས་ལ་འདི་བརྗོད་དེ། །དེ་ཡི་ཕྱོགས་ནི་ཀུན་སྐྱོང་བའི་།རྒྱལ་པོ་ཆེན་པོ་གྲགས་ཆེན་ལྡན། །ཀླུ་རྣམས་ཀྱི་ནི་བདག་པོ་སྟེ། །འདི་ཡི་མིང་ནི་མིག་མི་བཟང། །ཀླུ་ཡི་
འཁོར་དང་བཅས་པ་ནི། །གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་
རྩ་གཅིག་གོ་དེ་ཡང་སངས་རྒྱས་མཐོང་བ་དང། །ཉི་མའི་གཉེན་གྱི་སངས་རྒྱས་ནི། །འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་ཕྱག་བགྱིའོ། །སྐྱེས་བུ་ཅང་
མཁྱེན་ཁྱེད་ཕྱག་འཚལ། །སྐྱེས་བུ་མཆོག་ཁྱོད་ཕྱག་འཚལ་ལོ་།དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ་།རྟག་ཏུ་འདི་ནི་ཉན་པའོ། །དེ་ཕྱིར་

[391B] །རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན་།སངས་རྒྱས་གཽ་ཏམ་ཕྱག་འཚལ་ལོ། །གང་ཞིག་བྱང་ཕྱོགས་
སྒྲ་མི་སྙན། །ལྷུན་པོ་བལྟན་སྡུག་རི་དགའ། །དེར་སྐྱེས་བ་ཡི་མི་རྣམས་ནི། །བདག་གིས་ཡོངས་སུ་བཟུང་བ་མེད། །དེ་རྣམས་ས་བོན་འདེབས་པ་མེད། །རྨོ་བ་ཡང་ནི་མེད་པ་ཡིན། །
དཀའ་སྤྱད་མེད་པར་འབྲས་སྨིན་ཞིང། །མི་རྣམས་ཡོངས་སུ་ལོངས་སྤྱོད་དོ། །སྤུན་མེད་མ་གྲུགས་ཤིན་ཏུ་དག་དྲི་བཟང་འབྲས་ནི་འབྲས་བུར་ལྡན། །འབྲས་ཀྱི་འོ་མ་ལ་འཚེད་
ཅིང། །དེ་བཞིན་བཅོས་ནས་ལོངས་སྤྱོད་དོ། །བ་ལང་རྐང་གཅིག་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །རྐང་པ་གཅིག་བའི་ཕྱུག་ཞོན་ནས། །ཡུལ་དང་ཕྱོགས་
སུ་འགྲོ་བར་བྱེད། །བུད་མེད་ཀྱི་ནི་བཞོན་པ་ལ། །ཞོན་ནས་ཡུལ་དང་ཕྱོགས་སུ་འགྲོ། སྐྱེས་པའི་གཞོན་པ་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །གཞོན་ནུ་མ་
ཡི་བཞོན་པ་ལ། །ཞོན་ནས་ཡུལ་དང་ཕྱོགས་སུ་འགྲོ་གཞོན་ནུའི་གཞོན་པ་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །བཞོན་པ་དེ་རྣམས་ལ་ཞོན་ནས། །ཕྱོགས་
ཀུན་དུ་ནི་རྗེས་སུ་འགྲོ། གཙོ་བོ་རྒྱལ་པོ་ཁྱེད་མེད་དོ། །གླང་ཆེན་བཞོན་དང་རྟ་ཡི་བཞོན། །ལྷ་ཡི་གཞོན་པ་ལ་གནས་ནས་།ཁང་བཟང་དང་ནི་ཕྱོགས་དང་ནི། །རྒྱལ་པོ་ཆེན་བོ་

[392A]༄༅། །གྲགས་དང་ལྡན། །དེའི་ཡང་གྲུབ་པའི་གྲོང་ཁྱེར་ནི་།དྲི་མེད་བར་སྣང་ལ་གནས་པ། །ལྕང་ལོ་ཅན་དང་ཀུ་ཤའི་གྲོང། །ཕ་རོལ་ཀུ་ཤའི་གྲོང་དང་ནི། །
ནཱ་ཊཱའི་གྲོང་དང་ཕ་རོལ་གྱི། །ཀུ་ཤི་ཏ་ཡི་གྲོང་ཡིན་ནོ་།བྱང་གི་ཕྱོགས་ན་ཐམས་ཅད་རྒྱས། །སྐྱེ་བོའི་ཚོགས་པ་མང་པོ་གནས། །དགུ་བཅུ་རྩ་དགུ་གྲོང་མཁའ་ལ། །རྒྱལ་པོའི་
ཕོ་བྲང་ལྕང་ལོ་ཅན། །སླར་ཡང་དྲང་སྲོང་ཆེན་པོ་དང་།རྒྱལ་པོ་ཆེན་པོ་ལུས་ངན་བོ། །བི་སཱ་ཎཱ་ཞེས་བ་རྒྱལ་པོའི་ཕོ་བྲང་ངོ། །དེའི་ཕྱིར་རྒྱལ་པོ་ཆེན་པོ་རྣམ་ཐོས་ཀྱི་བུ་དང་
ལུས་ངན་པོ་ཞེས་བརྗོད་དོ། །སོ་སོར་རབ་ཏུ་གསལ་ཞིང་ཞི་བ་དང། དེ་དང་དེར་ནི་དེ་དང་དེ་མདངས་དང། དེའི་གཟི་བརྗིད་དང། དཔའ་ཞིང་སྟོབས་དང་ལྡན་པའི་རྒྱལ་པོ་
སྟོབས་དང་ལྡན་པའི་མིང་ངོ། །ས་གཞི་ཡང་ནི་བཅུད་ལྡན་ནོ་།གནས་དེར་སྤྲིན་རྣམས་ཆར་འབེབས་པར་བྱེད་དོ། །དེར་ནི་བྷ་ག་ལ་བ་ཏཱི་ཞེས་པའི་རྫིང་བུའོ། །གང་དུ་
གནོད་སྦྱིན་ཚོགས་དང་ལྷན་ཅིག་ཏུ་གནས་སོ། །དེར་ནི་རྟག་ཏུ་ཤིང་གི་འབྲས། །སྣ་ཚོགས་བྱ་རྣམས་ལྷན་ཅིག་གནས། །རྨ་བྱ་ཁྲུང་ཁྲུང་སྒྲ་སྒྲོགས་ཤིང། །ཁུ་བྱུག་
རྣམས་ནི་ཚན་ཚན་གནས། །ཤང་ཤང་ཏེའུ་སྒྲ་སྒྲོགས་ཤིང་།དེ་ནས་ཡང་ནི་ངུར་པ་དང། །གོང་མོ་ནགས་ཀྱི་བྱ་གག་ནི་།ནགས་ཀྱི་རྫིང་བུར་གནས་པའོ། །ནེ་ཙོ་རི་

[392B] །དཎྜ་མཱ་ཊ་བྱ་དཀར་ནི། །དུས་ཀུན་དུ་ནི་མཛེས་པར་བྱེད། །ལུས་ངན་རྒྱལ་པོའི་རྫིང་རྟག་མཛེས་།འདི་ནི་བྱང་གི་ཕྱོགས་ཀྱི་ཡུལ། །སྐྱེ་བོ་རྣམས་ནི་འདི་བཞིན་
བརྗོད། །དེ་ཡི་ཕྱོགས་ནི་ཡོངས་སྐྱོང་བའི། །རྒྱལ་པོ་ཆེན་པོ་གྲགས་དང་ལྡན། །གནོད་སྦྱིན་རྣམས་ཀྱི་བདག་བོ་སྟེ། །འདི་ཡི་མིང་ནི་ལུས་ངན་པོ། །གནོད་སྦྱིན་འཁོར་དང་བཅས་
པ་ནི༑ ༑གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ། དེ་ཡང་
སངས་རྒྱས་མཐོང་བ་དང། །ཉི་མའི་གཉེན་གྱི་སངས་རྒྱས་ནི་།འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་ཕྱག་བགྱིའོ་།སྐྱེས་བུ་ཅང་མཁྱེན་ཁྱེད་ཕྱག་འཚལ། །སྐྱེས་བུ་
མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་ནི་ཉན་པའོ། །དེ་ཕྱིར་དེ་ལྟར་འདི་བརྗོད་དེ། །རྒྱལ་བ་གཽ་ཏམ་
ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་རྒྱས་གཽ་ཏམ་ཕྱག་འཚལ་ལོ། །འདིར་ནི་དྲང་སྲོང་ཆེན་པོས་ལྕང་ལོ་ཅན་གྱི་ཕོ་བྲང་དང་
བཅས་པས་སྲུངས་ཤིག་དགེ་སློང་ངམ། དགེ་སློང་མ་འམ། དགེ་བསྙེན་ནམ། །དགེ་བསྙེན་མ་རྣམས་ལ་བསྲུང་བ་དང། སྦ་བ་དང་འཚེ་བ་མེད་པ་དང། བདེ་བ་དང། ལེགས་

[393A]༄༅། །བར་གནས་སོ། །དྲང་སྲོང་ཆེན་པོ། གང་སུ་དག་དགེ་སློང་དང་བཅས་པའམ། དགེ་སློང་མ་དང་བཅས་པའམ། དགེ་བསྙེན་དང་བཅས་པའམ། དགེ་
བསྙེན་མ་དང་བཅས་པ་རྣམས་ལ། འདིར་ལྕང་ལོ་ཅན་གྱི་ཕོ་བྲང་གིས་དེ་བསྲུང་བ་དང་ཡོངས་སུ་རྫོགས་པ་ཐམས་ཅད་ཡིད་ལ་ཟུངས་ཤིག་དེའི་ཡང་མི་མ་ཡིན་རྣམས་སོ། །
གནོད་སྦྱིན་ནམ། གནོད་སྦྱིན་མོའམ། གནོད་སྦྱིན་གྱི་བུ་ཕོའམ། གནོད་སྦྱིན་གྱི་བུ་མོའམ། གནོད་སྦྱིན་གྱི་བློན་པོ་ཆེན་པོའམ། གནོད་སྦྱིན་གྱི་འཁོར་རྨ། གནོད་སྦྱིན་
གྱི་གཡོག་འཁོར་རམ། དྲི་ཟ་ཕོའམ། དྲི་ཟ་མོའམ། དྲི་ཟའི་བུ་མོའམ། དྲི་ཟའི་བློན་པོ་ཆེན་པོའམ། དྲི་ཟའི་འཁོར་རམ། དྲི་ཟའི་གཡོག་འཁོར་རམ། གྲུལ་བུམ་ཕོའམ་
གྲུལ་བུམ་མོའམ། གྲུལ་བུམ་གྱི་བུ་ཕོའམ། གྲུལ་བུམ་གྱི་བུ་མོའམ་གྲུལ་བུམ་གྱི་བློན་པོ་ཆེན་པོའམ། གྲུལ་བུམ་གྱི་འཁོར་རམ། གྲུལ་བུམ་གྱི་གཡོག་འཁོར་རམ། ཀླུ་
ཕོ་འམ། ཀླུ་མོའམ། ཀླུའི་བུ་ཕོའམ། ཀླུའི་བུ་མོའམ། ཀླུའི་བློན་པོ་ཆེན་པོའམ། ཀླུའི་འཁོར་རམ། ཀླུའི་གཡོག་འཁོར་རམ། རབ་ཏུ་སྡང་བའི་སེམས་ཀྱིས་འྒྲོའམ་
རྗེས་སུ་འྒྲོའམ། རྗེས་སུ་འགྲོ་བ་དང། སྡོད་པ་དང། ལྷན་ཅིག་ཏུ་སྡོད་པ་དང། གནས་པ་དང། ལྷན་ཅིག་ཏུ་གནས་པ་དང། ཉལ་བ་དང། ལྷན་ཅིག་ཏུ་ཉལ་བ་རྣམས་

[393B] དྲང་སྲོང་ཆེན་པོ། འདི་རྣམས་ནི་མི་མ་ཡིན་ཞེས་བྱའོ། །གྲོང་ངམ། གྲོང་རྡལ་ལམ། བཀུར་སྟིར་བྱེད་པའམ། བསྟི་སྟང་དུ་བྱེད་པ་ལ། དྲང་སྲོང་ཆེན་པོ། མི་མ་ཡིན་རྣམས་ཀྱིས་
དེ་ཐོབ་པ་མ་ཡིན་ནོ། །རྒྱལ་པོའི་ཕོ་བྲང་ལྕང་ལོ་ཅན་ཞེས་བྱ་བ་ལ་གཞི་འམ། གནས་ས་མེད་དོ། །དྲང་སྲོང་ཆེན་པོ། མི་མ་ཡིན་རྣམས་དང། གནོད་སྦྱིན་རྣམས་ཀྱིས་ལྷན་ཅིག་ཏུ་གནས་
པའང་མི་ཐོབ་བོ། །དྲང་སྲོང་ཆེན་པོ། གཞན་ཡང། མི་མ་ཡིན་རྣམས་ཀྱིས་བཀའ་མཉན་པར་བྱའོ། །དྲང་སྲོང་ཆེན་པོ། གཞན་ཡང། མི་མ་ཡིན་རྣམས་ཀྱིས་བདག་ལ་ཕན་པ་རྫོགས་
པ་དང། ཕ་རོལ་ལ་སྨོད་པ་དང། རྩོད་པ་དང། དྲང་སྲོང་ཆེན་པོ། གཞན་ཡང། མི་མ་ཡིན་རྣམས་ལ་སྣོད་མེར་རབ་ཏུ་འབར་བ་མགོ་ལ་བསྐོན་པ་དང། དྲང་སྲོང་ཆེན་པོ། གཞན་
ཡང། མི་མ་ཡིན་རྣམས་ཀྱི་མགོ་པོ་ཚལ་བ་བདུན་དུ་གཤེགས་པར་བྱེད་དོ། །དྲང་སྲོང་ཆེན་པོ། གཞན་ཡང། མི་མ་ཡིན་ནི་གཏུམ་པ་དང་དྲང་པ་དང། ཁྲོ་བའོ། །དེ་རྣམས་ཀྱིས་
འདི་ལྟར་རྒྱལ་པོ་ཆེན་པོ་ལ་རྗོད་པར་བྱེད་དོ། །རྒྱལ་པོ་ཆེན་པོ་ལ་བརྗོད་པར་མ་ནུས་ན་སྐྱེས་བུ་ལ་སོགས་པ་ལ་རྗོད་པར་བྱེད་དོ་།རྒྱལ་པོའི་སྐྱེས་བུ་ལ་བརྗོད་པར་མ་ནུས་ན། དེའི་
འོག་མའི་སྐྱེས་བུ་རྣམས་ལ་རྗོད་པར་བྱེད་དོ། །དྲང་སྲོང་ཆེན་པོ། དེ་ཡང་མི་མ་ཡིན་རྣམས་རྒྱལ་པོ་ཆེན་པོ་ལ་འགལ་བ་སྨྲ་བའོ། །དྲང་སྲོང་ཆེན་པོ། འདི་ལྟ་སྟེ། མང་ག་དཧའི་

[394A]༄༅། །ཡུལ་གྱི་རྒྱལ་པོ་ལ་ཆོམ་རྐུན་བྱུང་ན་དེ་མ་ཐག་ཏུ་རྒྱལ་པོ་ལ་རྗོད་པར་བྱེད་དོ། །རྒྱལ་པོ་ལ་བརྗོད་པར་མ་ནུས་ན་རྒྱལ་པོའི་སྐྱེས་བུ་ལ་རྗོད་བར་བྱེད་དོ། །
སྐྱེས་བུ་ལ་བརྗོད་པར་མ་ནུས་ན་དེའི་འོག་མའི་སྐྱེས་བུ་ལ་རྗོད་པར་བྱེད་པ་བཞིན་ནོ། །དྲང་སྲོང་ཆེན་པོ། དེ་ཡང་མ་ག་དཧའི་རྒྱལ་པོ་ལ་ཆོམ་རྐུན་གྱིས་གནོད་པ་བྱེད་པར་བརྗོད་དོ། །
དྲང་སྲོང་ཆེན་པོ། འདི་ལྟ་བུ་མི་མ་ཡིན་ཡོད་པ་རྣམས་གཏུམ་པ་དང། དྲག་པ་དང། ཁྲོ་བའོ། །དེ་མ་ཐག་ཏུ་རྒྱལ་པོ་རྣམས་ལ་རྗོད་པར་བྱེད་དོ། །རྒྱལ་བོ་ཆེན་པོ་ལ་བརྗོད་པར་
མ་ནུས་ན་རྒྱལ་པོའི་སྐྱེས་བུ་ལ་རྗོད་པར་བྱེད་དོ། །སྐྱེས་བུ་ལ་བརྗོད་པར་མ་ནུས་ན་དེ་འོག་མའི་སྐྱེས་བུ་ལ་རྗོད་པར་བྱེད་དོ་།དྲང་སྲོང་ཆེན་པོ། དེ་ནི་མི་མ་ཡིན་རྣམས་རྒྱལ་པོ་
ཆེན་པོ་རྣམས་ལ་འགལ་བར་རྗོད་པར་བྱེད་དོ། །དྲང་སྲོང་ཆེན་པོ། མི་མ་ཡིན་གང་ཞིག་གནོད་སྦྱིན་ཕོའམ། གནོད་སྦྱིན་མོའམ་གནོད་སྦྱིན་གྱི་བུ་ཕོའམ། གནོད་སྦྱིན་གྱི་
བུ་མོའམ། གནོད་སྦྱིན་གྱི་བློན་པོ་ཆེན་པོའམ། གནོད་སྦྱིན་གྱི་འཁོར་རམ། གནོད་སྦྱིན་གྱི་གཡོག་འཁོར་རམ། དྲི་ཟ་ཕོའམ། དྲི་ཟ་མོའམ། དྲི་ཟའི་བུ་ཕོའམ། དྲི་
ཟའི་བུ་མོའམ། དྲི་ཟའི་བློན་པོ་ཆེན་པོའམ། དྲི་ཟའི་གཡོག་འཁོར་རམ། གྲུལ་བུམ་ཕོའམ། གྲུལ་བུམ་མོའམ། གྲུལ་བུམ་གྱི་བུ་ཕོའམ་གྲུལ་བུམ་གྱི་བུ་མོའམ། གྲུལ་

[394B] གྲུལ་བུམ་གྱི་འཁོར་རམ། གྲུལ་བུམ་གྱི་གཡོག་འཁོར་རམ། ཀླུ་ཕོ་འམ། ཀླུ་མོ་འམ། ཀླུའི་བུ་ཕོའམ། ཀླུའི་བུ་མོའམ། ཀླུའི་བློན་པོ་ཆེན་པོའམ། ཀླུའི་
འཁོར་རམ། ཀླུའི་གཡོག་འཁོར་རམ། རབ་ཏུ་སྡང་བའི་སེམས་ཀྱིས་དགེ་སློང་ངམ། དགེ་སློང་མའམ། དགེ་བསྙེན་ནམ། དགེ་བསྙེན་མ་རྣམས་འགྲོ་བའམ། རྗེས་སུ་འགྲོ་བའམ་
རྗེས་སུ་འགྲོ་བ་དང། སྡོད་པ་དང། ལྷན་ཅིག་ཏུ་སྡོད་པ་དང་གནས་པ་དང། ལྷན་གཅིག་ཏུ་གནས་པ་དང། ཉལ་བ་དང། ལྷན་ཅིག་ཏུ་ཉལ་བ་དང། འདི་རྣམས་ནི་གནོད་སྦྱིན་
རྣམས་དང། གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང་སྡེ་དཔོན་ཆེན་པོ་རྣམས་ལ་གསོལ་བར་བྱེད་པ་དང། ང་རོ་སྒྲོགས་པར་བྱེད་པ་དང། སྒྲ་ཆེར་སྒྲོགས་པར་
བྱེད་པའོ། །འདིར་གནོད་སྦྱིན་གྱིས་བཟུང་ནས་གནོད་སྦྱིན་འདིས་ཚེ་འཕྲོག་པར་བྱེད་པ་དང། གནོད་སྦྱིན་འདིས་འཚེ་བར་བྱེད་པ་དང་གནོད་སྦྱིན་འདི་རྣམ་པར་འཐོ་འཚམ་པར་
བྱེད་པ་དང། གནོད་སྦྱིན་འདི་གནོད་པར་བྱེད་པ་དང། གནོད་སྦྱིན་འདི་རྣམ་པར་གནོད་པར་བྱེད་པ་དང། གནོད་སྦྱིན་འདིས་ནི་མི་གཏོང་བར་བྱེད་དོ། །གནོད་སྦྱིན་རྣམས་དང་
གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང། སྡེ་དཔོན་ཆེན་པོ་རྣམས་གང་ཞེ་ན། དབང་པོ་ཟླ་བ་ཆུ་ཟ་དང། །བྷཱ་ར་དྭ་ཛ་སྐྱེ་དགུའི་བདག་ཙིནྡན་དང་ནི་འོད་མཆོག་

[395A]༄༅། །དང། །མགུལ་བ་མཛེས་དང་མགུལ་ངེས་དང། །སྐྱེ་དགུའི་བླ་མར་གྱུར་བ་དང། །ལྷ་ལས་བྱུང་བའི་ཁ་ལོ་བ། །དྲི་ཟ་སྣ་ཚོགས་སྡེ་དང་ནི། །མི་རྒྱལ་རྒྱལ་
བའི་ཁྱུ་མཆོག་དང། །དེ་བཞིན་རི་དང་གངས་ཅན་དང། །གང་བ་སྨིན་དྲུག་ཕུག་དང་ནི། །འཚོ་བ་དང་ནི་བཏང་བཟུང་དང། །སྣ་ཚོགས་བཤེས་གཉེན་གཉའ་ཤིང་འཛིན། །
ས་སྐྱོང་རབ་ཏུ་རྟོགས་བ་དང། །ངོ་ཚ་མིག་དང་ཁང་པ་དང་།ལྔ་ལེན་གཏུམ་པོ་ཨཱ་ལ་པ་ཀ། སྲིད་སྒྲུབ་ཡིད་བཟང་བཞིན་བཟང་དང། །ཞོ་གདོང་ནོར་བུ་སྤྱོད། །དེ་
བཞིན་དབང་ཕྱུག་དང་བཅས་སོ། །འདི་རྣམས་ནི་གནོད་སྦྱིན་རྣམས་དང། གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང། སྡེ་དཔོན་ཆེན་པོ་རྣམས་ལ་གསོལ་
བར་བྱེད་པ་དང། ང་རོ་སྒྲོགས་པར་བྱེད་པ་དང། སྒྲ་ཆེར་སྒྲོགས་པར་བྱེད་པའོ། །འདིར་གནོད་སྦྱིན་གྱིས་བཟུང་ནས། གནོད་སྦྱིན་འདིས་ཚེ་འཕྲོག་པར་བྱེད་པ་དང་
གནོད་སྦྱིན་འདི་འཚེ་བར་བྱེད་པ་དང། གནོད་སྦྱིན་འདིས་རྣམ་པར་མཐོ་འཚམ་པར་བྱེད་པ་དང། གནོད་སྦྱིན་འདིས་གནོད་པར་བྱེད་པ་དང། གནོད་སྦྱིན་འདི་རྣམ་
པར་གནོད་པར་བྱེད་པ་དང། གནོད་སྦྱིན་འདིས་ནི་མི་གཏོང་བར་བྱེད་དོ། །དྲང་སྲོང་ཆེན་པོ། འདིས་ནི་ལྕད་ལོ་ཅན་གྱི་ཕོ་བྲང་གིས་སྲུངས་ཤིག། དགེ་སློང་དང། དགེ་

[395B] དགེ་བསྙེན་དང། དགེ་བསྙེན་མ་རྣམས་ལ་བསྲུང་བ་དང། སྦ་བ་དང། འཚོ་བ་མེད་པ་དང། བདེ་བ་དང་ལེགས་པར་གནས་སོ། །དྲང་སྲོང་ཆེན་པོ། ད་ནི་བདག་ཅག་རྣམས་
འགྲོ་བར་བགྱིའོ། །བདག་ཅག་རྣམས་ནི་བྱ་བ་མང་བ་དང། བྱེད་པ་མང་བས་སོ། །བཅོམ་ལྡན་འདས་ཀྱིས་བཀའ་སྩལ་པ། རྒྱལ་པོ་ཆེན་པོ་ཁྱེད་རྣམས་ད་ནི་འགྲོ་བར་གྱིས་ཤིག་
དེ་ནས་རྒྱལ་པོ་ཆེན་པོ་བཞི་པོ་རྣམས་ལངས་ནས། བཅོམ་ལྡན་འདས་ལ་ཕྱག་བྱས་ཏེ་བསྐོར་བ་བྱས་ནས་དེར་མི་སྣང་བར་གྱུར་ཏོ་།གནོད་སྦྱིན་དེ་རྣམས་ཀྱང་ལངས་ནས་གང་སུ་དག་
གིས༑ བཅོམ་ལྡན་འདས་ལ་ཕྱག་བྱས་ཏེ་བསྐོར་བ་བྱས་ནས་དེ་ཉིད་དུ་མི་སྣང་བར་གྱུར་ཏོ། །གང་སུ་དག་གིས་བཅོམ་ལྡན་འདས་ལ་བསྙུན་གསོལ་སྟེ། བསྙུན་གསོལ་ནས་སྙིང་པོ་
དང༑ སྙིང་པོ་མེད་པ་ཇི་ལྟར་ཞེས་ཞུས་པ་དེ་རྣམས་དེ་ཉིད་དུ་མི་སྣང་བར་གྱུར་ཏོ། །གང་སུ་དག་གིས་བཅོམ་ལྡན་འདས་ག་ལ་བ་དེར་ཐལ་མོ་སྦྱར་ནས་དེ་ཉིད་དུ་མི་སྣང་བར་གྱུར་ཏོ། །
གང་ལ་ལ་ཞིག་གིས་མིང་དང། རིགས་རྣམ་པར་དཔྱད་ནས་དེ་ཉིད་དུ་མི་སྣང་བར་གྱུར་ཏོ། །གང་ལ་ལ་ཞིག་ཅང་མི་སྨྲ་བར་གྱུར་ཏེ་དེ་ཉིད་དུ་མི་སྣང་བར་གྱུར་ཏོ། །ལྕང་ལོ་ཅན་གྱི་ཕོ་
བླང་གི་མདོ་ལས། སྐབས་རབ་མཆོག་དང་པོའོ།། །།དེ་ནས་ཡང་བཅོམ་ལྡན་འདས་ཀྱིས་དེའི་མཚན་མ་འདས་ནས། དགེ་སློང་རྣམས་བོས་ནས་དགེ་

[396A]༄༅། །སློང་དག། འདིའི་མཚན་མོ་རྒྱལ་པོ་ཆེན་པོ་བཞི་པོ་རྣམས་དང། གནོད་སྦྱིན་གྱི་སྡེ་དཔོན་ཆེན་པོ་རྣམས་དང། དྲི་ཟའི་སྡེ་མང་པོ་དང། གྲུལ་བུ་མ་གྱི་སྡེ་
མང་པོ་དང། ཀླུའི་སྡེ་མང་པོ་དང། ཕྱོགས་བཞི་བསྲུང་ཞིང་གནས་སོ། །ཕྱོགས་བཞིར་ཚོན་ཚན་དུ་གནས་སོ། །ཕྱོགས་བཞི་སྐྱོང་ཞིང་གནས་སོ། །མཚན་མོ་འོངས་ཏེ་ཁ་དོག་སྣ་
ཚོགས་པ་ཅན་གྱིས་བྱ་རྒོད་ཕུང་པོའི་རི་འབའ་ཞིག་སྣང་བར་བྱས་ཏེ། བཅོམ་ལྡན་འདས་ག་ལ་བ་དེར་སོང་སྟེ་སོང་ནས། ང་ལ་ཕྱག་བྱས་ནས་ཕྱོགས་གཅིག་ཏུ་འཁོད་དོ། །
དགེ་སློང་དག་དང། གནོད་སྦྱིན་དེ་རྣམས་གང་ལ་ལ་ཞིག་གིས་ང་ལ་ཕྱག་བྱས་ནས་ཕྱོགས་གཅིག་ཏུ་འཁོད་དོ། །གང་སུ་དག་གིས་ང་ལ་བསྙུན་གསོལ་ཏེ། བསྙུན་གསོལ་
ནས་ཇི་ལྟར་སྙིང་པོ་དང། སྙིང་པོ་མེད་པའི་གཏམ་འདྲི་ཞིང་ཕྱོགས་གཅིག་ཏུ་འཁོད་དོ། །གང་སུ་དག་གིས་ང་ལ་ཐལ་མོ་སྦྱར་ནས་ཕྱོགས་གཅིག་ཏུ་འཁོད་དོ། །གང་སུ་དག་གིས་
མིང་དང་རིགས་དཔྱོད་ཅིང་ཕྱོགས་གཅིག་ཏུ་འཁོད་དོ། །གང་སུ་དག་ཅང་མི་སྨྲ་བར་ཕྱོགས་གཅིག་ཏུ་འཁོད་དོ། །ཕྱོགས་གཅིག་ཏུ་འཁོད་ནས་དགེ་སློང་དག་དང། རྒྱལ་པོ་ཆེན་
པོ་རྣམ་ཐོས་ཀྱི་བུས་ང་ལ་འདི་སྐད་ཅེས་གསོལ་ནས། གནོད་སྦྱིན་མ་རུངས་པ་ཡོད་པ་རྣམས་བཙུན་པ་བཅོམ་ལྡན་འདས་ལ་མ་དད་པར་གྱུར་ཏོ། །གནོད་སྦྱིན་མ་རུངས་པ་

[396B] །གནོད་སྦྱིན་འབྲིང་པོ་གང་ལ་ལ་ཞིག་བཙུན་པ་བཅོམ་ལྡན་འདས་ལམ་དད་པར་གྱུར་ཏོ། །གནོད་སྦྱིན་འབྲིང་པོ་གང་ལ་ལ་ཞིག་
བཙུན་པ་བཅོམ་ལྡན་འདས་ལ་དད་པར་གྱུར་ཏོ། །གནོད་སྦྱིན་དམན་པ་གང་ལ་ལ་ཞིག་བཙུན་པ་བཅོམ་ལྡན་འདས་ལ་མ་དད་པར་གྱུར་ཏོ་།གནོད་སྦྱིན་དམན་པ་གང་ལ་ལ་
ཞིག་བཙུན་པ་བཅོམ་ལྡན་འདས་ལ་དད་པར་གྱུར་ཏོ། །གནོད་སྦྱིན་གང་ལ་ལ་ཞིག་བཙུན་པ་བཅོམ་ལྡན་འདས་ལ་མ་དད་པར་གྱུར་པའི་རྒྱུ་གང་ལགས། བཙུན་པ་བཅོམ་ལྡན་
འདས་ཀྱིས་སྲོག་གཅོད་པ་སྤོང་བའི་ཆོས་བསྟན་པ་དང། མ་བྱིན་པར་ལེན་པ་སྤོང་བའི་ཆོས་བསྟན་པ་དང། འདོད་པས་ལོག་པར་སྤྱོད་པ་སྤོང་བའི་ཆོས་བསྟན་པ་དང། བརྫུན་དུ་སྨྲ་
བ་སྤོང་བའི་ཆོས་བསྟན་པ་དང། མྱོས་པར་འགྱུར་བའི་ཆང་གི་བཏུང་བ་སྤོང་བའི་ཆོས་བསྟན་པས་སོ། །གནོད་སྦྱིན་གང་དག་དེ་རྣམས་བཙུན་པས་སྲོག་གཅོད་པ་སྤོང་བ་ལ་མི་དགའ་
བར་གྱུར་པ་དང། མ་བྱིན་པར་ལེན་པ་སྤོང་བ་ལ་མི་དགའ་བར་གྱུར་པ་དང། འདོད་པས་ལོག་པར་སྤྱོད་པ་སྤོང་བ་ལ་མི་དགའ་བར་གྱུར་པ་དང། བརྫུན་དུ་སྨྲ་བ་སྤོང་བ་ལ་མི་
དགའ་བར་གྱུར་པ་དང། མྱོས་པར་འགྱུར་བའི་ཆང་གི་བཏུང་བ་སྤོང་བ་ལ་མི་དགའ་བར་གྱུར་པས་སོ། །དེ་རྣམས་ལ་མི་དགའ་ཞིང་མི་འདོད་པར་གྱུར་ཏོ། །བཙུན་པ་བཅོམ་

[397A]༄༅། །ལྡན་འདས། ཉན་ཐོས་ཇི་སྙེད་ཡོད་པ་རྣམས་འབྲོག་དགོན་པའི་ལམ་དུ་ཞུགས་ནས་ཉལ་བ་དང། འདུག་པ་དང་བརྟེན་ཏོ། །སྒྲ་མེད་ཅིང་དབྱངས་མེད་པར་དབེན་
པར་གནས་ཤིང་འདུ་འཛིའི་འཚེ་བ་མེད་དོ། །སོ་སོར་དགེ་སྦྱོང་རྣམས་མཐུན་ཞིང་གནས་སོ། །དེ་ན་གནོད་སྦྱིན་མ་རུངས་རྣམས་ཀྱི་གནས་ཡོད་དོ། །གང་ཞིག་བཅོམ་ལྡན་འདས་
ཀྱི་གསུང་རང་ལམ་དད་པར་གྱུར་ཏེ། དེ་རྣམས་དད་པར་བྱ་བའི་ཕྱིར་བཙུན་པ་བཅོམ་ལྡན་འདས་ལ་བསླབ་པར་བྱ་སྟེ། ལྕང་ལོ་ཅན་གྱི་ཕོ་བྲང་གིས་བསྲུང་དུ་གསོལ། དགེ་
སློང་ངམ། དགེ་སློང་མའམ། དགེ་བསྙེན་ནམ། དགེ་བསྙེན་མ་རྣམས་ལ་བསྲུང་བ་དང། སྦ་བ་དང། འཚེ་བ་མེད་པ་དང། བདེ་བ་དང། ལེགས་པར་གནས་སོ། །དགེ་
སློང་རྣམས་ལ་བདག་གིས་ཅང་མི་གསུང་བའི་ཚུལ་གྱིས་གནང་བ་བྱིན་ནོ། །དེ་ནས་རྒྱལ་པོ་ཆེན་པོ་རྣམ་ཐོས་ཀྱི་བུས་གནང་བ་བྱིན་པར་ཤེས་ཏེ། དེའི་ཚེ་འདི་ལྟར་ལྕང་
ལོ་ཅན་གྱི་ཕོ་བྲང་གིས་སྲུངས་ཤིག་ཅེས་གསོལ་ཏོ། །སྤྱན་ལྡན་དཔལ་དང་ལྡན་པ་ཡི། །རྣམ་པར་གཟིགས་ལ་ཕྱག་འཚལ་ལོ། །སེམས་ཅན་རྣམས་ལ་བརྩེ་བ་
ཡི༑ ༑གཙུག་ཏོར་ཅན་ལ་ཕྱག་འཚལ་ལོ། །མགོན་མེད་རྣམས་ལ་གདུང་བ་ཡི། །ཐམས་ཅད་སྐྱོབ་ལ་ཕྱག་འཚལ་ལོ། །འདུད་ཀྱི་སྡེ་རྣམས་འཇོམས་པ་ཡི། །འཁོར་བ་

[397B] །བྲམ་ཟེ་དཔལ་དང་ལྡན་པ་ཡི་།གསེར་ཐུབ་ལ་ནི་ཕྱག་འཚལ་ལོ། །སེམས་ཅན་རྣམ་གྲོལ་མཛད་པ་ཡི། །འོད་སྲུང་ལ་ནི་ཕྱག་འཚལ་ལོ། །ཤཱཀྱའི་
སྲས་ནི་དཔལ་དང་ལྡན། །ཉི་མའི་རྒྱུད་ལ་ཕྱག་འཚལ་ལོ། །སྡུག་བསྔལ་ཀུན་ལས་གྲོལ་མཛད་པ། །གང་ཞིག་ཆོས་ནི་རབ་སྟོན་མཛད་།གང་ཡང་འཇིག་རྟེན་པར་གྱུར་
པ༑ ༑ཇི་ལྟར་བ་བཞིན་གཟིགས་གྱུར་པའི། །དེ་རྣམས་ལ་ནི་ཕྲ་མ་མེད། །འཇིགས་པ་མེད་པ་ཆེན་པོ་ནི། །གང་ཞིག་གཽ་ཏམ་ཕྱག་བྱེད་པ། །ལྷ་དང་མི་ལ་ཕན་པ་ཡིན། །རིག་
པ་དང་ནི་ཞབས་སུ་ལྡན། །འཇིགས་པ་མེད་པ་ཆེན་པོ་སྟེ། །ཉི་མའི་དཀྱིལ་འཁོར་ཆེན་པོ་ནི། །གང་ཞིག་ཏུ་ནི་ནུབ་ཅིང་འཆར་།གང་དུ་ཉི་མ་ནུབ་གྱུར་པ། །དེར་ནི་མཚན་
མོར་འགྱུར་བ་ཡིན། །གང་དུ་ཉི་མ་ཤར་གྱུར་པ། །དེར་ནི་ཉིན་མོ་ཞེས་བརྗོད་དོ། །གཏིང་ནི་ཟབ་པའི་རྒྱ་མཚོ་ཡི། །དེ་ཡི་ཆུ་ཡི་བཅུད་བཟང་ངོ། །དེ་ལྟར་དེར་ནི་སྐྱེས་གྱུར་པའི།།
རྒྱ་མཚོའི་ཆུ་ཡི་བཅུད་བཞིན་ནོ། །འདིར་ནི་ཤར་གྱི་ཕྱོགས་ཀྱི་ནི། །སྐྱེ་བོ་རྣམས་ལ་འདི་རྗོད་དོ། །དེ་ཡི་ཕྱོགས་ནི་ཡོངས་སྐྱོང་བའི། །རྒྱལ་པོ་ཆེན་པོ་གྲགས་ཆེན་ལྡན། །དྲི་
ཟ་རྣམས་ཀྱི་བདག་པོ་སྟེ། །མིང་ནི་རྒྱལ་པོ་ཡུལ་འཁོར་སྐྱོང་།དྲི་ཟ་འཁོར་དང་བཅས་པ་ནི། །གླུ་དང་གར་གྱིས་དགའ་བར་བྱེད་།དེ་ཡི་བུ་ནི་མང་པོ་རྣམས། །མིང་ནི་

[398A]༄༅། །གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ་དེ་ཡང་སངས་རྒྱས་མཐོང་བ་དང། །ཉི་མའི་གཉེན་གྱི་སངས་རྒྱས་
ནི༑ ༑འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་ཕྱག་བགྱིའོ། །སྐྱེས་བུ་ཅང་མཁྱེན་ཁྱེད་ཕྱག་འཚལ། །སྐྱེས་བུ་མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་པ་ལ།།
མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་ནི་ཉན་པའོ་།དེ་ཕྱིར་དེ་ལྟར་འདི་བརྗོད་དོ། །རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིའོ། །རིག་པ་དང་ནི་
ཞབས་སུ་ལྡན། །རྒྱལ་བ་གཽ་ཏམ་ཕྱག་འཚལ་ལོ། །གང་ཡང་ཡི་དྭགས་རྗོད་བྱེད་པ། །ཕྲ་མ་རྒྱབ་ཀྱི་ཤ་ཅན་དང། །སྲོག་གཅོད་པ་ལ་ཆགས་པ་དང། །སྐྱེས་བུ་མ་ལུས་འཇོམས་
པའོ༑ ༑འདིར་ནི་ལྷོ་ཡི་ཕྱོགས་གནས་པའི། །སྐྱེ་བོ་རྣམས་ལ་འདི་སྐད་བརྗོད། །དེ་ཡི་གནས་ནི་ཡོངས་སྐྱོང་བ། །རྒྱལ་པོ་ཆེན་པོ་གྲགས་ལྡན་པ། །གྲུལ་བུམ་རྣམས་ཀྱི་བདག་པོ་སྟེ།།
མིང་ནི་འཕགས་སྐྱེས་པོ་ཞེས་བྱ། །གྲུལ་བུམ་འཁོར་དང་བཅས་པ་ནི། །གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་
ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ་དེ་ཡང་སངས་རྒྱས་མཐོང་བ་དང། །ཉི་མའི་རྒྱུད་ཀྱི་སངས་རྒྱས་ནི་།འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་

[398B] །སྐྱེས་བུ་ཅང་མཁྱེན་ཁྱེད་ཕྱག་འཚལ་།སྐྱེས་བུ་མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་
ནི་ཉན་པའོ། །དེ་ཕྱིར་དེ་ལྟར་འདི་བརྗོད་དོ། །རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་རྒྱས་གཽ་ཏམ་ཕྱག་འཚལ་
ལོ༑ ༑ཉི་མའི་དཀྱིལ་འཁོར་ཆེན་པོ་ནི། །གང་ནས་གང་དུ་ཤར་གྱུར་པ། །དེར་ནི་ཉིན་མོར་འགྱུར་བ་སྟེ། །ཉིན་མོར་ཞེས་ནི་བརྗོད་པ་ཡིན། །གང་དུ་ཉི་མ་ནུབ་གྱུར་པ། །དེ་ནི་མཚན་
མོར་རྗོད་པར་བྱེད། །གཏིང་ནི་ཟབ་པའི་རྒྱ་མཚོ་ཡི། །དེའི་ཆུ་ཡི་བཅུད་བཟང་ངོ། །དེ་ལྟར་དེར་ནི་སྐྱེས་གྱུར་པའི། །རྒྱ་མཚོའི་ཆུ་ཡི་བཅུད་བཞིན་ནོ། །འདིར་ནི་ནུབ་ཀྱི་ཕྱོགས་ཀྱི་ནི།།
སྐྱེ་བོ་རྣམས་ལ་འདི་བརྗོད་དེ། །དེའི་ཕྱོགས་ནི་ཀུན་བསྐྱོད་པའི་།རྒྱལ་པོ་ཆེན་པོ་གྲགས་ཆེན་ལྡན། །ཀླུ་རྣམས་ཀྱི་ནི་བདག་པོ་སྟེ། །འདི་ཡི་མིང་ནི་མིག་མི་བཟང། །ཀླུ་ཡི་འཁོར་
དང་བཅས་པ་ནི། །གླུ་དང་གར་གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ་
དེ་ཡང་སངས་རྒྱས་མཐོང་བ་དང། །ཉི་མའི་གཉེན་གྱི་སངས་རྒྱས་ནི། །འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་ཕྱག་བགྱིད་དོ། །སྐྱེས་བུ་ཅང་མཁྱེན་ཁྱེད་ཕྱག་འཚལ། །

[399A]༄༅། །སྐྱེས་བུ་མཆོག་ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་ནི་ཉན་བའོ། །དེ་ཕྱིར་དེ་ལྟར་འདི་
བརྗོད་དོ། །རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏམ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་རྒྱས་གཽ་ཏམ་ཕྱག་འཚལ་ལོ། །གང་ཞིག་བྱང་ཕྱོགས་སྒྲ་མི་
སྙན༑ ལྷུན་པོ་བལྟ་ན་སྡུག་རི་དགའ། །དེར་སྐྱེས་པ་ཡི་མི་རྣམས་ནི། །བདག་གིར་ཡོངས་སུ་བཟུང་བ་མེད། །དེ་རྣམས་ས་བོན་འདེབས་པ་མེད། །རྨོ་བ་ཡང་ནི་མེད་པ་ཡིན། །
དཀའ་སྤྱད་མེད་པར་འབྲས་སྨིན་ནས། །མི་རྣམས་ཡོངས་སུ་ལོངས་སྤྱོད་དོ། །སྤུན་མེད་མ་གྲུགས་ཤིན་ཏུ་དག་དྲི་བཟང་འབྲས་ནི་འབྲས་བུར་ལྡན། །འབྲས་ཀྱི་འོ་མ་ལ་འཚེད་
ཅིང། །དེ་བཞིན་བཙོས་ནས་ལོངས་སྤྱོད་དོ། །བ་ལང་རྐང་གཅིག་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །རྐང་པ་གཅིག་པའི་ཕྱུགས་ཞོན་ནས། །ཡུལ་དང་ཕྱོགས་
སུ་འགྲོ་བར་བྱེད། །བུད་མེད་ཀྱི་ནི་བཞོན་པ་ལ། །ཞོན་ནས་ཡུལ་དང་ཕྱོགས་སུ་འགྲོ་སྐྱེས་བའི་བཞོན་པ་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །གཞོན་ནུ་
མ་ཡི་བཞོན་པ་ལ། །ཞོན་ནས་ཡུལ་དང་ཕྱོགས་སུ་འགྲོ། གཞོན་ནུའི་བཞོན་པ་ལ་ཞོན་ནས། །ཡུལ་དང་ཕྱོགས་སུ་འགྲོ་བར་བྱེད། །བཞོན་པ་དེ་རྣམས་ལ་ཞེན་ནས། །ཕྱོགས་

[399B]གཙོ་བོ་རྒྱལ་པོ་ཁྱད་མེད་དོ་།གླང་ཆེན་བཞོན་དང་རྟ་ཡི་བཞོན། །ལྷའི་བཞོན་པ་ལ་གནས་ནས། །ཁང་བཟང་དང་ནི་ཁྱོགས་རྣམས་ནི། །རྒྱལ་པོ་ཆེན་པོ་
གྲགས་ཆེན་ལྡན། །དེའི་ཡང་གྲུབ་པའི་གྲོང་ཁྱེར་ནི། །དྲི་མེད་པར་སྣང་ལ་གནས་པ། །ལྕང་ལོ་ཅན་དང་ཀུ་ཤའི་གྲོང། །ཕ་རོལ་ཀུ་ཤའི་གྲོང་དང་ནི། །ནཱ་ཊཱའི་གྲོང་དང་ཕ་རོལ་གྱི། །
ཀུ་ཤའི་ཏ་ཡི་གྲོང་ཡིན་ནོ། །བྱང་གི་ཕྱོགས་ན་ཐམས་ཅད་རྒྱས། །སྐྱེ་བོའི་ཚོགས་པ་མང་པོ་གནས། །དགུ་བཅུ་རྩ་དགུ་གྲོང་མཁའ་ལ། །རྒྱལ་པོའི་ཕོ་བྲང་ལྕང་ལོ་ཅན། །སླར་ཡང་
དྲང་སྲོང་ཆེན་པོ་དང། །རྒྱལ་པོ་ཆེན་པོ་ལུས་ངན་པོ། །ཅོག་ལྡན་ཞེས་པ་རྒྱལ་པོ་ཆེན་པོའི་ཕོ་བྲང་ངོ། །དེའི་ཕྱིར་རྒྱལ་པོ་ཆེན་པོ་རྣམ་ཐོས་ཀྱི་བུ་དང། ལུས་ངན་པོ་ཞེས་བརྗོད་དོ།།
སོ་སོར་རབ་ཏུ་གསལ་ཞིང་ཞི་བ་དང། དེ་དང་དེར་ནི་དེ་དང་དེ་མདངས་དང། དེའི་གཟི་བརྗིད་དང། དཔའ་ཞིང་སྟོབས་དང་ལྡན་པའི་རྒྱལ་པོ་སྟོབས་དང་ལྡན་པའི་མིང་ངོ། །ས་
གཞི་ཡང་ནི་བཅུད་ལྡན་ནོ། །གནས་དེར་སྤྲིན་རྣམས་ཆར་འབེབས་པར་བྱེད་དོ། །དེར་ནི་བྷ་ག་ལ་བ་ཏཱི་ཞེས་པའི་རྫིང་བུའོ། །གང་དུ་གནོད་སྦྱིན་ཚོགས་དང་ལྷན་ཅིག་ཏུ་གནས་
སོ༑ ༑དེར་ནི་རྟག་ཏུ་ཤིང་གི་འབྲས། །སྣ་ཚོགས་བྱ་རྣམས་ལྷན་ཅིག་གནས། །རྨ་བྱ་ཁྲུང་ཁྲུང་སྒྲ་སྒྲོགས་ཤིང། །ཁུ་བྱུག་རྣམས་ནི་ཚན་ཚན་གནས། །ཤང་ཤང་ཏེའུ་སྒྲ་སྒྲོགས་

[400A]༄༅། །ཤིང། །དེ་ནས་ཡང་ནི་དུར་པ་དང། །གོང་མོ་ནགས་ཀྱི་བྱ་གག་རྣམས། །ནགས་ཀྱི་རྫིང་བུར་གནས་པའོ། །ནེ་ཙོ་རི་སྐེགས་དེ་སྒྲ་འབྱིན། །དཎྜ་མཱ་ན་
བྱ་དཀར་དང། །དུས་ཀུན་དུ་ནི་མཛེས་པར་བྱེད། །ལུས་ངན་རྒྱལ་པོའི་རྫིང་རྟག་མཛེས། །འདི་ནི་བྱང་གི་ཕྱོགས་ཀྱི་ཡུལ། །སྐྱེ་བོ་རྣམས་ནི་འདི་བཞིན་བརྗོད། །དེ་ཡི་ཕྱོགས་ནི་
ཡོངས་སྐྱོང་བའི། །རྒྱལ་པོ་ཆེན་པོ་གྲགས་དང་ལྡན། །གནོད་སྦྱིན་རྣམས་ཀྱི་བདག་པོ་སྟེ། །འདི་ཡི་མིང་ནི་ལུས་ངན་བོ། །གནོད་སྦྱིན་འཁོར་དང་བཅས་པ་ནི། །གླུ་དང་གར་
གྱིས་དགའ་བར་བྱེད། །དེ་ཡི་བུ་ནི་མང་པོ་རྣམས། །མིང་ནི་གཅིག་ཏུ་ཐོས་པ་སྟེ། །དབང་པོ་ཞེས་བྱ་སྟོབས་དང་ལྡན། །དེ་ནི་དགུ་བཅུ་རྩ་གཅིག་གོ་དེ་ཡང་སངས་རྒྱས་མཐོང་
བ་དང། །ཉི་མའི་གཉེན་གྱིས་སངས་རྒྱས་ནི། །འཇིགས་དང་བྲལ་བ་ཆེན་པོ་ལ། །ཐག་རིང་ནས་ནི་ཕྱག་བགྱིའོ། །སྐྱེས་བུ་ཅང་མཁྱེན་ཁྱེད་ཕྱག་འཚལ། །སྐྱེས་བུ་མཆོག་
ཁྱོད་ཕྱག་འཚལ་ལོ། །དགེ་བ་རྟག་ཏུ་གསུང་བ་ལ། །མི་མ་ཡིན་རྣམས་ཁྱེད་ཕྱག་འཚལ། །རྟག་ཏུ་འདི་ནི་ཉན་པའོ། །དེ་ཕྱིར་དེ་ལྟར་ཉན་པའོ། །དེ་ཕྱིར་དེ་ལྟར་འདི་བརྗོད་
དོ༑ ༑རྒྱལ་བ་གཽ་ཏམ་ཕྱག་གྱིས་ཤིག་རྒྱལ་བ་གཽ་ཏ་མ་ཕྱག་བགྱིད་དོ། །རིག་པ་དང་ནི་ཞབས་སུ་ལྡན། །སངས་རྒྱས་གཽ་ཏམ་ཕྱག་འཚལ་ལོ། །འདིར་ནི་དྲང་སྲོང་ཆེན་པོས་

[400B]དགེ་སློང་ངམ་དགེ་སློང་མའམ། དགེ་བསྙེན་ནམ། དགེ་བསྙེན་མ་རྣམས་བསྲུང་བ་དང། སྦ་བ་དང། འཚེ་བར་མེད་པ་དང། བདེ་བ་དང་
ལེགས་པར་གནས་སོ། །དྲང་སྲོང་ཆེན་པོ། གང་སུ་དག་དགེ་སློང་དང་བཅས་པའམ། དགེ་སློང་མ་དང་བཅས་པའམ། དགེ་བསྙེན་དང་བཅས་པའམ། དགེ་བསྙེན་མ་དང་བཅས་
པ་རྣམས་དང། འདིར་ལྕང་ལོ་ཅན་གྱི་ཕོ་བྲང་གིས་དེ་བསྲུང་བ་དང། ཡོངས་སུ་རྫོགས་པ་ཐམས་ཅད་ཡོངས་སུ་གཟུང་ཞིག་དེ་ཡང་མི་མ་ཡིན་རྣམས་སོ། །གནོད་སྦྱིན་ནམ། གནོད་
སྦྱིན་མོའམ། གནོད་སྦྱིན་གྱི་བུ་ཕོའམ། གནོད་སྦྱིན་གྱི་བུ་མོའམ་གནོད་སྦྱིན་གྱི་བློན་པོ་ཆེན་པོའམ། གནོད་སྦྱིན་གྱི་འཁོར་རམ་གནོད་སྦྱིན་གྱི་གཡོག་འཁོར་རམ། དྲི་ཟ་
ཕོའམ། དྲི་ཟ་མོའམ། དྲི་ཟའི་ཕུ་ཕོའམ། དྲི་ཟའི་བུ་མོའམ་དྲི་ཟའི་བློན་པོ་ཆེན་པོའམ། དྲི་ཟའི་འཁོར་རམ། དྲི་ཟའི་གཡོག་འཁོར་རམ། གྲུལ་བུམ་ཕོའམ། གྲུལ་བུམ་
མོའམ། གྲུལ་བུམ་གྱི་བུ་ཕོའམ། གྲུལ་བུམ་གྱི་བུ་མོའམ། གྲུལ་བུམ་གྱི་བློན་པོ་ཆེན་པོའམ། གྲུལ་བུམ་གྱི་འཁོར་རམ། གྲུལ་བུམ་གྱི་གཡོག་འཁོར་རམ། ཀླུ་ཕོའམ་
ཀླུ་མོའམ། ཀླུའི་བུ་ཕོའམ། ཀླུའི་བུ་མོ་འམ། ཀླུའི་བློན་པོ་ཆེན་པོའམ། ཀླུའི་འཁོར་རམ། ཀླུའི་གཡོག་འཁོར་རྣམས། རབ་ཏུ་སྡང་བའི་སེམས་ཀྱིས་འགྲོ་བའམ། རྗེས་

[401A]༄༅། །སུ་འགྲོ་བའམ། རྗེས་སུ་འགྲོ་བ་དང། སྡོད་པ་དང་ལྷན་ཅིག་ཏུ་སྡོད་པ་དང། གནས་པ་དང། ལྷན་ཅིག་ཏུ་གནས་པ་དང། ཉལ་བ་དང་
ལྷན་ཅིག་ཏུ་གནས་པ་དང། ཉལ་བ་དང། ལྷན་ཅིག་ཏུ་ཉལ་བ་རྣམས་ལ། དྲང་སྲོང་ཆེན་པོ། འདི་རྣམས་ནི་མི་མ་ཡིན་རྣམས་ཞེས་བྱའོ། །གྲོང་ངམ། གྲོང་རྡལ་ལམ། བཀུར་སྟིར་བྱེད་
པའམ། བསྟི་སྟང་དུ་བྱེད་པ་རྣམས། དྲང་སྲོང་ཆེན་པོ། མི་མ་ཡིན་རྣམས་ཀྱིས་དེ་ཐོབ་པ་མ་ཡིན་ནོ། །རྒྱལ་པོ་ཆེན་པོའི་ཕོ་བྲང་ལྕང་ལོ་ཅན་ཞེས་བྱ་བ་གྮིའམ། གནས་ས་མེད་དོ། །དྲང་སྲོང་ཆེན་པོ་
མི་མ་ཡིན་རྣམས་ཀྱིས་གནོད་སྦྱིན་དང་ལྷན་ཅིག་ཏུ་གནས་པའང་མི་འཐོབ་བོ། །དྲང་སྲོང་ཆེན་པོ། གཞན་ཡང་མི་མ་ཡིན་རྣམས་ཀྱིས་བཀའ་མཉན་པར་བྱའོ། །དྲང་སྲོང་ཆེན་པོ། གཞན་
ཡང། མི་མ་ཡིན་རྣམས་ཀྱིས་བདག་ལ་ཕན་པ་རྫོགས་པ་དང། ཕ་རོལ་ལ་སྨོད་པ་དང། རྩོད་བ་དང། དྲང་སྲོང་ཆེན་པོ། གཞན་ཡང། མི་མ་ཡིན་རྣམས་ལ་སྣོད་མེར་རབ་ཏུ་འབར་
བ་མགོ་ལ་བསྐོན་པ་དང། དྲང་སྲོང་ཆེན་པོ། གཞན་ཡང། མི་མ་ཡིན་རྣམས་ཀྱི་མགོ་བོ་ཚལ་བ་བདུན་དུ་གཤེགས་པར་བྱེད་དོ། །དྲང་སྲོང་ཆེན་པོ། གཞན་ཡང། མི་མ་ཡིན་ནི་གཏུམ་
བ་དང། དྲག་པ་དང། ཁྲོ་བའོ། །དེ་རྣམས་ཀྱིས་འདི་ལྟར་རྒྱལ་པོ་ཆེན་པོ་ལ་རྗོད་དོ། །རྒྱལ་པོ་ཆེན་པོ་ལ་བརྗོད་པར་མ་ནུས་ན་སྐྱེས་བུ་ལ་སོགས་པ་ལ་རྗོད་པར་བྱེད་དོ། །

[401B] དེའི་འོག་མའི་སྐྱེས་བུ་ལ་རྗོད་པར་བྱེད་དོ། །དྲང་སྲོང་ཆེན་པོ། དེ་ཡང་མི་མ་ཡིན་རྣམས་རྒྱལ་པོ་ཆེན་པོ་ལ་འགལ་བ་སྨྲ་བའོ་།དྲང་
སྲོང་ཆེན་པོ། འདི་ལྟ་སྟེ། མ་ག་དཧའི་ཡུལ་གྱི་རྒྱལ་པོ་ལ་ཆོམ་རྐུན་བྱུང་ན། དེ་མ་ཐག་ཏུ་རྒྱལ་པོ་ལ་རྗོད་པར་བྱེད་དོ་།རྒྱལ་པོ་ལ་བརྗོད་པར་མ་ནུས་ན་རྒྱལ་པོའི་སྐྱེས་བུ་ལ་རྗོད་པར་
བྱེད་དོ། །སྐྱེས་བུ་ལ་བརྗོད་པར་མ་ནུས་ན། དེའི་འོག་མའི་སྐྱེས་བུ་བརྗོད་པར་བྱེད་པ་བཞིན་ནོ། །དྲང་སྲོང་ཆེན་པོ། ཡང་མ་ག་དཧའི་རྒྱལ་པོ་ལ་ཆོམ་རྐུན་གྱིས་གནོད་པ་བྱེད་པར་བརྗོད་
དོ༑ ༑དྲང་སྲོང་ཆེན་པོ། འདི་ལྟ་བུའི་མི་མ་ཡིན་ཡོད་པ་རྣམས་གཏུམ་པ་དང། དྲག་པ་དང། ཁྲོ་བའོ། །དེ་མ་ཐག་ཏུ་རྒྱལ་པོ་ཆེན་པོ་རྣམས་ལ་རྗོད་པར་བྱེད་དོ། །རྒྱལ་པོ་ཆེན་པོ་ལ་
བརྗོད་པར་མ་ནུས་ན་རྒྱལ་པོའི་སྐྱེས་བུ་ལ་རྗོད་པར་བྱེད་དོ་།སྐྱེས་བུ་ལ་བརྗོད་པར་མ་ནུས་ན་དེའི་འོག་མའི་སྐྱེས་བུ་ལ་རྗོད་པར་བྱེད་དོ། །དྲང་སྲོང་ཆེན་པོ། མི་མ་ཡིན་རྣམས་
རྒྱལ་པོ་ཆེན་པོ་རྣམས་ལ་འགལ་བ་རྗོད་པར་བྱེད་དོ། །དྲང་སྲོང་ཆེན་པོ། མི་མ་ཡིན་གང་ཞིག་གནོད་སྦྱིན་ནམ། གནོད་སྦྱིན་མོ་འམ་གནོད་སྦྱིན་གྱི་བུའམ། གནོད་སྦྱིན་
གྱི་བུ་མོའམ། གནོད་སྦྱིན་གྱི་བློན་པོ་ཆེན་པོའམ། གནོད་སྦྱིན་གྱི་འཁོར་རམ། གནོད་སྦྱིན་གྱི་གཡོག་འཁོར་རམ། དྲི་ཟ་ཕོའམ། དྲི་ཟ་མོའམ། དྲི་ཟའི་བུ་ཕོའམ་

[402A]༄༅། །དྲི་ཟའི་བུ་མོ་འམ། དྲི་ཟའི་བློན་པོ་ཆེན་པོ་འམ། དྲི་ཟའི་འཁོར་རམ། དྲི་ཟའི་གཡོག་འཁོར་རམ། གྲུལ་བུམ་པོའམ། གྲུལ་བུམ་མོའམ། གྲུལ་བུམ་གྱི་
བུ་ཕོ་འམ། གྲུལ་བུམ་གྱི་བུ་མོའམ། གྲུལ་བུམ་གྱི་བློན་པོ་ཆེན་པོའམ། གྲུལ་བུམ་གྱི་འཁོར་རམ། གྲུལ་བུམ་གྱི་གཡོག་འཁོར་རམ། ཀླུ་ཕོ་འམ། ཀླུ་མོ་འམ། ཀླུའི་བུ་ཕོ་འམ། ཀླུའི་
བུ་མོ་འམ། ཀླུའི་བློན་པོ་ཆེན་པོའམ། ཀླུའི་འཁོར་རམ། ཀླུའི་གཡོག་འཁོར་རྣམས་རབ་ཏུ་སྡང་བའི་སེམས་ཀྱིས་དགེ་སློང་ངམ་དགེ་སློང་མའམ། དགེ་བསྙེན་ནམ། དགེ་
བསྙེན་མ་རྣམས་འགྲོ་བ་འམ། རྗེས་སུ་འགྲོ་བའམ། རྗེས་སུ་འགྲོ་བ་དང། སྡོད་པ་དང། ལྷན་ཅིག་ཏུ་སྡོད་པ་དང། ཉལ་བ་དང། ལྷན་ཅིག་ཏུ་ཉལ་བ་དང། འདི་རྣམས་ནི་
གནོད་སྦྱིན་རྣམས་དང། གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང། སྡེ་དཔོན་ཆེན་པོ་རྣམས་ལ་གསོལ་བར་བྱེད་པ་དང། ང་རོ་སྒྲོགས་པར་བྱེད་པ་དང། སྒྲ་
ཆེར་སྒྲོགས་པར་བྱེད་པའོ། །འདིར་གནོད་སྦྱིན་གྱིས་བཟུང་ནས་གནོད་སྦྱིན་འདིས་ཚེ་འཕྲོག་པར་བྱེད་པ་དང། གནོད་སྦྱིན་འདིས་འཚེ་བར་བྱེད་པ་དང། གནོད་སྦྱིན་འདིས་
རྣམ་པར་མཐོ་འཚམ་པར་བྱེད་པ་དང། གནོད་སྦྱིན་འདིས་གནོད་པར་བྱེད་པ་དང། གནོད་སྦྱིན་འདིས་རྣམ་པར་གནོད་པར་བྱེད་པ་དང་གནོད་སྦྱིན་འདིས་མི་གཏོང་པར་

[402B] །གནོད་སྦྱིན་རྣམས་དང། གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང། སྡེ་དཔོན་ཆེན་པོ་རྣམས་གང་ཞེ་ན་དབང་པོ་ཟླ་བ་ཆུ་ཟླ་དང། །བྷཱ་ར་དྭ་ཛ་སྐྱེ་དགུའི་
བདག་ཙནྡན་དང་ནི་འདོད་མཆོག་དང། །མགུལ་པ་མཛེས་དང་མགུལ་ངེས་དང། །སྐྱེ་དགུའི་བླ་མར་གྱུར་པ་དང། །ལྷ་ལས་བྱུང་བའི་ཁ་ལོ་བ། །དྲི་ཟ་སྣ་ཚོགས་སྡེ་དང་ནི། །མི་
རྒྱལ་རྒྱལ་བའི་ཁྱུ་མཆོག་དང། །དེ་བཞིན་རི་དང་གངས་ཅན་དང། །གང་བ་སྨིན་དྲུག་ཕུག་དང་ནི། །འཚེ་བ་དང་ནི་བཏང་བཟུང་དང། །སྣ་ཚོགས་བཤེས་གཉེན་གཉའ་ཤིང་འཛིན།།
ས་སྐྱོང་རབ་ཏུ་རྟོགས་པ་དང། །ངོ་ཚ་མིག་དང་ཁང་པ་དང་།ལྔ་ལེན་གཏུམ་པོ་ཨཱ་ལ་པ་ཀ་སྲིད་སྒྲུབ་ཡིད་བཟང་བཞིན་བཟང་དང། །ཞོ་སྡོང་ནོར་བུ་ནོར་བུ་སྤྱོད། །དེ་བཞིན་དབང་
ཕྱུག་དང་བཅས་སོ། །འདི་རྣམས་ནི་གནོད་སྦྱིན་རྣམས་དང། གནོད་སྦྱིན་ཆེན་པོ་རྣམས་དང། སྡེ་དཔོན་རྣམས་དང། སྡེ་དཔོན་ཆེན་པོ་རྣམས་ལ་གསོལ་བར་བྱེད་པ་དང། ང་རོ་སྒྲོགས་
པར་བྱེད་པ་དང། སྒྲ་ཆེར་སྒྲོགས་པར་བྱེད་པའོ། །འདིར་གནོད་སྦྱིན་གྱིས་བཟུང་ནས། གནོད་སྦྱིན་འདིས་ཚེ་འཕྲོག་པར་བྱེད་པ་དང། གནོད་སྦྱིན་འདིས་འཚེ་བར་བྱེད་པ་དང་
གནོད་སྦྱིན་འདིས་རྣམ་པར་མཐོ་འཚམ་པར་བྱེད་པ་དང། གནོད་སྦྱིན་འདིས་གནོད་པར་བྱེད་བ་དང། གནོད་སྦྱིན་འདིས་རྣམ་པར་གནོད་པར་བྱེད་པ་དང། གནོད་སྦྱིན་འདིས་ནི་

[403A]༄༅། །མི་གཏོང་བར་བྱེད་དོ། །དྲང་སྲོང་ཆེན་པོ། འདིས་ནི་ལྕང་ལོ་ཅན་གྱི་ཕོ་བྲང་གིས་སྲུངས་ཤིག་དགེ་སློང་དང། དགེ་སློང་མ་དང། དགེ་བསྙེན་དང། དགེ་
བསྙེན་མ་དང། དགེ་བསྙེན་མ་རྣམས་ལ་བསྲུང་བ་དང། སྦ་བ་དང། འཚེ་བ་མེད་པ་དང། བདེ་བ་དང། ལེགས་པར་གནས་སོ། །དྲང་སྲོང་ཆེན་པོ། ད་ནི་བདག་ཅག་རྣམས་འགྲོ་
བར་བགྱིའོ། །བདག་ཅག་རྣམས་ནི་བྱ་བ་མང་བ་དང། བྱེད་པ་མང་བས་སོ། །དགེ་སློང་དག་བདག་གིས་ད་ནི་རྒྱལ་པོ་ཆེན་པོ་རྣམས་ལ་འགྲོ་བའི་གནང་བ་བྱིན་ནོ། །དེ་ནས་རྒྱལ་
པོ་ཆེན་པོ་བཞི་པོ་རྣམས་ལངས་ནས། བདག་ལ་ཕྱག་བྱས་ཏེ། བསྐོར་བ་བྱས་ནས་དེ་ཉིད་དུ་མི་སྣང་བར་གྱུར་ཏོ། །དགེ་སློང་དག་།གནོད་སྦྱིན་རྣམས་ཀྱིས་ཀྱང་ལངས་ནས་
བདག་ལ་ཕྱག་བྱས་བསྐོར་བ་བྱས་ནས་དེ་ཉིད་དུ་མི་སྣང་བར་གྱུར་ཏོ། །གང་སུ་དག་གིས་བདག་ལ་བསྙུན་གསོལ་ཏེ། བསྙུན་གསོལ་ནས་སྙིང་པོ་དང་སྙིང་པོ་མེད་པ་ཇི་ལྟར་
ཞེས་ཞུས་པ་དེ་རྣམས་དེ་ཉིད་དུ་མི་སྣང་བར་གྱུར་ཏོ། །གང་སུ་དག་གིས་བདག་ག་ལ་བ་དེར་ཐལ་མོ་སྦྱར་ནས་འདུད་པ་བྱས་ཏེ་མི་སྣང་བར་གྱུར་ཏོ། །གང་ལ་ལ་ཞིག་གིས་
མིང་དང། རིགས་རྣམ་པར་དཔྱད་ནས་དེ་ཉིད་དུ་མི་སྣང་བར་གྱུར་ཏོ། །གང་ལ་ལ་ཞིག་ཅང་མི་སྨྲ་བར་གྱུར་ཏེ། དེ་ཉིད་དུ་མི་སྣང་བར་གྱུར་ཏོ། །དགེ་སློང་དག། ཁ་ཏོན་དུ་

[403B] དགེ་སློང་དག་ཆོངས་ལ་ལྕང་ལོ་ཅན་གྱི་ཕོ་བྲང་གིས་སྲུངས་ཤིག་།དགེ་སློང་དག་དོན་དང་བཅས་པས་ལྕང་ལོ་ཅན་གྱི་ཕོ་བྲང་གིས་
སྲུངས་ཤིག་དགེ་སློང་ངམ། དགེ་སློང་མ་འམ། དགེ་བསྙེན་ནམ་དགེ་བསྙེན་མ་རྣམས་ལ་བསྲུང་བ་དང། སྦ་བ་དང། འཚེ་བ་མེད་པ་དང། བདེ་བ་དང། ལེགས་པར་གནས་སོ། །
བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་བ་དང། དགེ་སློང་དེ་རྣམས་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ་།སྐབས་རབས་མཆོག་གཉིས་པ་སྟེ་ལྕང་
ལོ་ཅན་གྱི་ཕོ་བྲང་གི་མདོ་རྫོགས་སོ།། །།པཎྜི་ཏ་ཨཱ་ནནྡ་ཤྲཱིའི་ཞལ་སྔ་ནས། མང་དུ་ཐོས་པའི་ལོཙྪ་བ་ཤཱཀྱའི་དགེ་སློང་ཉི་མ་རྒྱལ་མཚན་དཔལ་བཟང་པོས་
སྐད་གཉིས་སྨྲ་བ་རྣམས་ཀྱི་གདན་ས་གཙུག་ལག་ཁང་ཆེན་པོ་དཔལ་ཐར་པ་གླིང་དུ་བསྒྱུར་ཅིང་ཞུས་ཏེ་གཏན་ལ་ཕབ་པའོ་།སའི་སྟེང་དུ་ཉི་ཟླ་ལྟར་གྱུར་ཅིག་